Plaasbestuurder vermoor(Argieffoto: StatsSA)plaas a ŉ 68-jarige plaasbestuurder is vroeër die week in Kirkwood in die Oos-Kaap aangeval en vermoor. Thembinkosi Kinana, polisiewoordvoerder, sê die bestuurder is Maandag om 03:30 by ŉ groenteprojekplaas naby Bersheba deur ŉ onbekende aantal verdagtes oorrompel. Die polisie het die man met verskeie oop wonde aan sy bolyf aangetref en hom na ŉ plaaslike hospitaal geneem. Hy het egter later in die hospitaal aan sy beserings beswyk. “Hoewel die motief vir die aanval in hierdie stadium steeds onbekend is, het die polisie ŉ saak van moord aanhangig gemaak.” Enigiemand met inligting wat tot die inhegtenisneming van die verdagte(s) kan lei, word versoek om met die ondersoekbeampte Freddie Moss by 082 319 9227 kontak te maak. In ŉ onverwante voorval is ŉ jong man dieselfde dag in dieselfde gebied in die Oos-Kaap in hegtenis geneem, nadat hy glo by ŉ onderonsie betrokke was en iemand met ŉ mes doodgesteek het. Volgens Kinana het beamptes Maandag om 06:00 op die lewelose liggaam van Willem Olifant (42) afgekom. Luidens berigte was daar ŉ konfrontasie tussen Olifant en die verdagte by ŉ huis in Eurekastraat, Aquapark. Die onderonsie het na bewering handuit geruk en Olifant is in die proses met ŉ mes gesteek. Olifant het verskeie steekwonde aan sy bolyf opgedoen en is op die toneel dood verklaar. “Beamptes het kort ná die voorval die 23-jarige verdagte vasgetrek en beslag gelê op twee van sy messe,” sê Kinana. Die omstandighede wat tot die voorval gelei het, word nog deur die polisie ondersoek. Die verdagte sal na verwagting Woensdag in die Kirkwood-landdroshof verskyn waar ŉ aanklag van moord hom in die gesig staar.